[Gregorius Episcopus, servus servorum Dei, dilecto filio Abbati Cluniacensi, salutem et Apostolicam benedictionem. Persuadet nobis justitiæ debitum et laudabilis Cluniacensis ordinis opinio, ac tuæ devotionis sinceritas nos hortantur quod debeamus indemnitati Cluniacensis Monasterii sollicita diligentia præcavere. Ex tua sanè insinuatione accepimus, quod cum sigillum Conventus Cluniacensis minus cautè fuerit per quandam incuriam conservatum, multa sunt ignorante Conventu confecta sub ipsius nomine instrumenta, et sigillo consignata prædicto, in gravem Cluniacensem Monasterii læsionem. Quare metuens ne per ea prædictum Monasterium grave detrimentum incurrat, humiliter postulasti talia instrumenta, præsertim super bonorum alienatione confecta, irrita nuntiari, et per ipsa Monasterium non teneri: ne autem tali fraudis commento laberetur dictum Monasterium facultatibus, per alienationem rerum ipsius, quæ tanquam odiosa prohibetur à jure, nisi ubi necessitas Ecclesiarum vel utilitas id exposcit. Nos devotionis tuæ postulationibus inclinati talia instrumenta super alienatione bonorum ipsius Monasterii Conventu ignorante confecta volumus esse invalida, et per ea non teneri Monasterium memoratum. Datum Perusii XII. Kalendas Novembris, Pontificatus nostri anno secundo.]